Jill St. John

Džilė Sent Džon (, g. 1940 m. rugpjūčio 19 d. Los Andželas, Kalifornija) – amerikiečių aktorė, 1964 m. nominuota Auksinio gaublio apdovanojimui.

 Biografija 
Džilė gimė Los Andžele, restorano šeimininko Edwardo Oppenheimo ir jo žmonos Betty Goldberg šeimoje. Mergaitės karjera ir galimybėmis nuo pat vaikystės rūpinosi motina. Kad įgytų visokeriopą išsilavinimą, Džilė lankė baleto mokyklą, kurioje taip pat mokėsi būsimos aktorės Natalie Wood ir Stefanie Powers. 

Sulaukusi 6, Džilė jau vaidino radijo spektaklyje, o 1949 m., būdama 9, debiutavo vaidybiniame filme „A Christmas Carol“. Tais pačiais metais ji dar pasirodė seriale „Sandy Dreams“ ir motina, besirūpinanti dukters karjera, nusprendė, kad pavardė Openheim nėra tinkama aktorei. Taip Džilė, būdama 11, tapo Sent Džon.Jill St. John Biography at IMDb.com

Vėliau vienuolikametė Džilė dukart pasirodė TV laidoje „The George Burns and Gracie Allen Show“ bei keliuose serialuose. 

Būdama 14, ji baigė „Hollywood Professional School“ mokyklą ir 1955 m. įstojo į „UCLA Extension shool“.

1957 m., sulaukusi 16, Džilė pasirašė sutartį su kino studija „Universal Pictures“ ir nusprendė mesti mokslus, visą dėmesį sutelkdama į aktorystę. (Tvirtinama, kad jos IQ koeficientas yra 162The New York Times).

Jos pirmas filmas naujojoje kino studijoje buvo komedija „Summer Love“ (1958). Vėliau nauji filmai sekė kasmet: „The Remarkable Mr. Pennypacker“ (1959), „Holiday for Lovers“ (1959), „The Lost World“ (pagrindinis vaidmuo) (1960), „The Roman Spring of Mrs. Stone“ (1961), „Tender Is the Night“ (1962), „Who's Been Sleeping in My Bed?“ (1963) ir „Honeymoon Hotel“ (1964).

1963 m. už vaidmenį filme „Come Blow Your Horn“ Džilė buvo nominuota Auksiniam gaubliui. Šiame filme, kaip ir 1967 m. juostoje „Tony Rome“ ji vaidino su Frank Sinatra.

Džilės karjera kine buvo sėkminga. 1966 m. filmavosi seriale „Batman“, o 1971 m. ji tapo pirmąja amerikiete Bondo mergina, suvaidinusi Tifani Čeis paskutiniajame Šono Konerio bondiados filme „Deimantai amžiams“ (pradžioje ji buvo svarstoma Plenty O‘Tool vaidmeniui, tačiau šis buvo tik epizodinis ir galiausiai atiteko aktorei Lanai Vud).

1972 m. ji paliko Holivudą ir persikėlė į Aspeną, vis rečiau pasirodydama ekrane. Tuo laiku ji susidomėjo maisto ruošimu ir ilgainiui tapo gana žinoma šios srities specialiste: vedė TV laidos „Good Morning America“ skyrelį apie maistą, o 1987 m. išleido knygą „The Jill St. John Cookbook“. Be šios veiklos, ji užsiiminėjo sodininkyste (augino orchidėjas), sukūrė Angoros mezginių verslą ir atitolo nuo kino. Ji dar sukūrė vaidmenis serialuose „Magnum P.I.“, „The Love Boat“, „Burke‘s Law“, „Fantasy Island“, „Seinfield“ ir kituose, tačiau vaidyba jos gyvenime tapo nebe tokia svarbi ir labiau epizodinė.

 Asmeninis gyvenimas 
Džilė buvo ištekėjusi 4 kartus:
 Neil Dubin (1957–1958)
 Lance Reventlow (1960–1963)
 Jack Jones (1967–1969)
 Robert Wagner (nuo 1990)
Su paskutiniuoju vyru, 10 metų vyresniu aktoriumi Robertu Wagneriu Džilė susipažino būdama 14. Aštuntajame dešimtmetyje, kuomet sklido gandai apie Džilės romaną su Frank Sinatra, Wagneris susitikinėjo su jo dukra Tina Sinatra. Dar vėliau jis taip pat artimai bendravo ir su Džilės pažįstama nuo baleto pamokų Stefanie Powers.

1971 m. filme „Deimantai amžiams“ su Džile kartu filmavosi Lana Woods, kurios seserį Natalie Wood Wagneris buvo vedęs net 2 kartus: 1957–62 m. ir 1972–81 m. (ši mirė nuskendusi 1981 m.).

Su Wagneriu ji ėmė susitikinėti 1982 m., 1990 m. jie susituokė. Jiedu kartu vaidino 5 filmuose: „Banning“ (1967), „How I Spent My Summer Vacation“ (1967), „Around the World in 80 Days“ (1989), „Something to Believe In“ (1998) ir „The Calling“ (2002).

Šiuo metu pora gyvena Aspene.

 Apdovanojimai 
 Auksinis gaublys (nominacija) – geriausia komedijos / miuziklo aktorė už vaidmenį filme „Come Blow Your Horn“

 Šaltiniai 

 Nuorodos 

 IMDb profilis

Kategorija:JAV aktoriai